F'dan iż-żmien għażiż tas-sena Żmien sabiħ qed jerġa' magħna – jiem għeżież tal-Ġimgħa l-Kbira illi fihom aħna nagħmlu tal-mewt il-Mulej tifkira! 'Il fuq minn elfejn sena ilu Kristu ssallab għall-bnedmin, ċarċar demmu, ħalla ħajtu, biex le nibqgħu midinbin. It-tbatija illi sofra ma tfissirha bl-ebda kliem; għuda tqila ġarr fuq spalltu li wasslitu lejn it-tmiem. Fuq salib safa mdendel qisu l-aqwa kriminal; lil Missieru minn hemm talab biex jaħfrilhom dan l-iżball. Għaddew, tgerbu das-snin kollha – lill-Mulej għadna nwarrbuh, u lil qalbu nfieru, inweġġgħu, dispjaċir wisq kbir nagħtuh! Tafu xejn li bl-aġir tagħna mill-ġdid qegħdin insallbuh u fuq l-għolja tal-Qorriegħa qegħdin nerġgħu nwassluh! Ejjew nidħlu fina nfusna u naraw li jisgħobbina; nibdlu r-rotta, lilu nwiegħdu, li naħarbu t-triq ħażina. Ħalli wkoll nitfgħu ħarsitna fuq Marija Addolorata li mxiet it-triq ma' Binha b'rieda soda daqs ta' blata. Iżda min jista' ifisser it-tbatija li batiet! L-ebda pinna mhi ser tfisser il-mumenti li sofriet. F'dan iż-żmien qaddis tas-sena inwegħduk, Mulej Divin, illi lilek qatt ma nonqsu – ma nħallukx bi dnubna tnin! Aħfrilna, Mulej, ħtijietna u fis-siegħa ta' l-hemm tagħna, Ħalli nħaddnu lil salibek biex henjin dlonk int tarana! L-Irtirata Aħbar li ħasdet lid-dinja Kienet dik ta' nhar it-Tnejn * Deher ħosbien u bejn ħaltejn Iżda sod u ċar fi kliemu Qara l-messaġġ bil-Latin – Illi l-Katedra ta' Pietru Kien se jħalli fi ftit ħin! Fit-tmienja ta' fil-għaxija Fl-aħħar jum tax-xahar ta' Frar Kien se jabdika mit-tron tiegħu Li tant ġablu ferħ u mrar! Ir-raġuni waħda w vera Li wasslitu għal dal-pass Kienet in-nuqqas ta' saħħa Li dan l-aħħar huwa ħass. Għal madwar tmien snin hu mexxa Saltnet Alla fuq din l-art; U żar popli, bliet w irħula F'maltemp, bnazzi, ksieħ u bard. Bniedem twajjeb, umli, mistħi, Żamm bogħod mix-'show' u ċ-ċapċip, Iżda l-pinna ħaddem bosta, Le ma ntilef fit-tpaċpiċ! Għaddew, tgerbu bosta sekli Mindu ġrat storja bħal din, Iżda kollox jista' jiġri F'din id-dinja tal-bnedmin. Il-Papa kien riesaq sewwa Lejn is-sitta u tmenin, U l-moħħ u l-ġisem tiegħu Bdew iħossu l-piż tas-snin. Hu kien jaf li t-Tron ta' Pietru Jeħtieġ ħafna enerġija, W għalhekk naħseb li stqarr waħdu: 'Dal-post m'għadux jgħodd għalija!' W għalhekk wara illi ħaseb U bla dubju talab sħiħ, Iddeċieda li t-tmun jgħaddi Lil xi ħadd żgur inqas xiħ. Issa huwa d-dmir tagħna Li nitolbu lill-Mulej Biex lil Knisja Huwa jagħti Ragħaj għal qalbu għal li ġej! *11 ta' Frar 2013
ŻEWĠ POEŻIJI MILL- KAV. JOE M. ATTARD Victoria-Għawdex